วันนี้คาด SET ยังคงแกว่งในกรอบ 1560-1570จุด/ ตัวเลขการส่งออกเดือนเม.ย. ที่ดีขึ้นต่อเนื่อง/ พ.ร.ก. เงินกู้ปรับวงเงินลดลงเหลือ 5 แสนล้าน/ แนะซื้อสะสมกลุ่ม domestic play อย่าง CBG, SCB เก็งกำไร UNIQ (กรอบแนวต้าน 8.10)
27 พฤษภาคม 2564

ตัวเลขการส่งออกในเดือนเม.ย.64 ขยายตัวแข็งแกร่ง 13.09% YoY  สูงสุดในรอบ 3 ปี และสูงกว่าตลาดคาด โดยเมื่อหักสินค้าเกี่ยวเนื่องกับน้ำมัน ทองคำ และอาวุธ ยุทธปัจจัย ขยายตัวสูงถึง 25.7% YoY หนุนจากทั้งกลุ่มสินค้าเกษตรและภาคการผลิต ตลาดส่งออกสำคัญเช่น สหรัฐฯ (14.7%), จีน (15.2%) และญี่ปุ่น(9%) ขยายตัวในระดับ 9%, 21.9% และ 2.7% YoY ตามลำดับ ขณะที่การส่งออกไปสหภาพยุโรป, CLMV ขยายตัวสูงถึง 52.5% และ 44.3%YoY ที่น่าสนใจคือประเทศอินเดียที่กำลังเผชิญสถานการณ์ระบาดรุนแรงขึ้นมากแต่การส่งออกของไทยไปยังอินเดียกลับขยายตัวได้ถึง 193.0% YoY จาก 28.3% YoY ในเดือนมี.ค.64 เนื่องจากการการติดเชื้อรุนแรงส่งผลให้ประเทศต้องพึ่งพาสินค้านำเข้าจากต่างประเทศจำนวนมากเช่น เม็ดพลาสติก เคมีภัณฑ์เหล็กและผลิตภัณฑ์ ทองแดง และรถยนต์และส่วนประกอบ
·       การส่งออกสินค้าเกษตรขยายตัว 7.3% ขยายตัวต่อเนื่องเป็นเดือนที่5 โดยกลุ่มขยายตัวได้แก่ ยางพารา (+85.24%) จากความต้องการยางพาราเพื่อผลิตล้อรถยนต์และถุงมือยางเพิ่มขึ้นต่อเนื่องและมันสัมปะหลัง (+39.97%) โดยจีนเป็นผู้นำเข้ารายใหญ่เพื่อนำไปผลิตเอทานอลทดแทนข้าวโพดที่มีราคาสูง นอกจากนี้ความต้องการอาหารสัตว์เลี้ยง (+11.3%) เพิ่มขึ้นต่อเนื่องในหลายตลาด ขณะที่กลุ่มหดตัวได้แก่ข้าว (-53.59%) และน้ำตาลทราย (-33.69%)
·       การส่งออกภาคอุตสาหกรรมขยายตัว 12.4% และเมื่อหักทองคำขยายตัว 33.5%  สนับสนุนโดยสินค้ารถยนต์และส่วนประกอบ (+135.9%) ขยายตัวต่อเนื่องเป็นเดือนที่ 6 โดยในช่วง 4 เดือนแรกของปี 64 (ม.ค.-เม.ย.) ไทยส่งออกรถยนต์สําเร็จรูปไปแล้ว 41% ของเป้าการส่งออกปีนี้ ขณะที่เคมีภัณฑ์ (+65.7%) และเครื่องใช้ไฟฟ้า (+45%) ต่างเติบโตดีจากฐานต่ำปีที่แล้ว
ส่วนทางด้านตัวเลขการนำเข้ารวมโต 29.79% YoY นำโดยสินค้าเชื้อเพลิง (+45.11%), สินค้าอุปโภคบริโภค (+40.83%) จากฐานที่ต่ำปีที่แล้ว ขณะที่การนำเข้าสินค้าทุนยังขยายตัวต่อเนื่องเช่นกัน (+18.61%) ส่วนทางด้านดุลการค้ายังเกินดุลการค้าในเดือนเม.ย. จากมูลค่านำเข้า 2.12 หมื่นลบ. และส่งออก 2.14 หมื่นลบ. ส่งผลให้เกินดุล 182 ลบ.
Implication: มองไปข้างหน้าตัวเลขส่งออกไทยมีแนวโน้มเติบโตได้ดีต่อเนื่องตามการฟื้นตัวของเศรษฐกิจโลกที่ได้รับปัจจัยหนุนจากสถานการณ์โควิด-19 ที่ดีขึ้นจากการฉีดวัคซีนในหลายประเทศ ขณะที่การระบาดระลอกสามที่ยือเยื้อเป็นความเสี่ยงสำคัญ ศูนย์วิจัยกสิกรไทยยังคงประมาณการการส่งออกไทยปี 2564 ขยายตัวที่ 7.0% จากตัวเลขการส่งออกเดือนเม.ย. ยังสนับสนุนการเติบโตของกลุ่มบริษัทที่ผลิตและส่งออกสินค้ารถยนต์และส่วนประกอบ (EPG, KCE), สินค้ายางพารา (STA) รวมถึงอาหารสัตว์เลี้ยง (ASAIN, TU)
พ.ร.ก. กู้เงินเพิ่มเติม 5 แสนล้านบาท ราชกิจจานุเบกษาประกาศ พ.ร.ก. กู้เงินสำหรับโควิด เพิ่มเติม วงเงิน 5 แสนล้านบาท (3.2%ของ GDP) ลดลงจาก 7 แสนล้านบาทที่ ครม. อนุมัติไปก่อนหน้านี้ โดยแบ่งเป็น 1) มาตรการเยียวยา 3 แสนลบ. (ลดลงจาก 4 แสนลบ.), 2) แผนการฟื้นฟูเศรษฐกิจ 1.7 แสนลบ. (ลดลงจาก 2.7 แสนลบ.) และ 3) เงินใช้จ่ายด้านสาธารณสุข 3 หมื่นลบ. เท่าเดิม  อย่างไรก็ตามวงเงินกู้ที่ลดลงทำให้ลดประมาณการหนี้สาธารณะไทย ณ สิ้นปี 2021 ลงมาเล็กน้อยที่ 58.0-59.3% ของ GDP จากเดิมที่คาด 58.9-59.8% และ ณ สิ้นปี 2022 ที่ 62.5% จากเดิมที่คาด 63.7% ขณะที่ห้องค้ากสิกรไทยยังคงมุมมองว่า การใช้จ่ายจาก พ.ร.ก. ดังกล่าวจะเป็นปัจจัยบวกต่อการบริโภคภาคเอกชนในระยะสั้น เพื่อรอการเปิดประเทศรับนักท่องเที่ยวในระยะต่อไป เนื่องจากโครงสร้างของการใช้จ่ายใน พ.ร.ก. ดังกล่าวยังเน้นหนักที่การเยียวยาและลดผลกระทบทางเศรษฐกิจคิดเป็น 60% ของวงเงินรวมและเป็นปัจจัยให้ ธปท. คงดอกเบี้ยนโยบายที่ 0.50% ไปยาวนาน เนื่องจากรัฐบาลออกมาตรการกระตุ้นเศรษฐกิจต่อเนื่อง และยังมีวงเงินกู้เพิ่มเติมอีก 5 แสนล้านบาท อีกทั้งท่าทีของ ธปท. ที่ผ่านมาเน้นออกการลดภาระของลูกหนี้สินเชื่อเป็นหลัก
มุมมองตลาดหุ้น/กลยุทธ์การลงทุน วันนี้คาด SET แกว่งในกรอบ 1560-1570จุด แนะซื้อสะสมกลุ่ม domestic play อย่าง CBG, SCB เก็งกำไร UNIQ (กรอบแนวต้าน 8.10)
หุ้นแนะนำ  1) CBG (ราคาพื้นฐาน 154 บาท) คาดว่ายอดขายในพม่า กัมพูชาจะฟื้นตัวขึ้นในไตรมาสสอง และจีนจะโตต่อเนื่อง มองการเติบโตในประเทศจีนอาจเปิด upside เพิ่มเติม 2) SCB  (ราคาพื้นฐาน 117 บาท) ราคาหุ้นปรับตัวลงกว่า 10% QTD จากโควิทระลอกสาม ประเมินมาตรการกระตุ้นเศรษฐกิจ 7 แสนล้านบาท และการผ่อนปรนช่วยเหลือลูกหนี้ของ ธปท. จะช่วยจำกัด downsides risk ของกลุ่มธนาคารพาณิชย์ และมองกำไรฟื้นตัวใน 2H21 หลังคลายล๊อกดาวน์
รายงานตัวเลขเศรษฐกิจ:
วันพฤหัสติดตาม จีน: ตัวเลขกำไรภาคอุตสาหกรรม เดือนเมษายน สหรัฐฯ:ตัวเลข GDP 1Q21 ตลาดคาดที่ 6.5% QoQ/ ตัวเลขยอดสั่งซื้อสินค้าคงทนเดือนเมษายน
วันศุกร์ติดตาม ญี่ปุ่น: ตัวเลขอัตราการว่างงานเดือนเมษายน ยุโรป: ตัวเลขยอดค้าปลีกของสเปน เดือนเมษายน สหรัฐฯ:ตัวเลขเงินเฟ้อพื้นฐาน Core PCE เดือนเมษายน ตลาดคาดที่ 2.4% YoY